હેલ્થ વિભાગ દ્વારા ગત શુક્રવારે શહેરભરમાં મચ્છર નાબૂદી દિવસ ઊજવાયો હતો. તે દિવસે શહેરના ૧,૩૩,પ૩૩ ઘરની અને ૩,૧૮,૬૧૮ કન્ટેનરની ચકાસણી કરાઇને મચ્છરના પોરાનો નાશ કરાયો હોવાની પણ તંત્ર દ્વારા જાહેરાત કરાઇ છે, જોકે મચ્છરોના ઉત્પાતથી નાગરિકો પરેશાન છે. અમદાવાદમાં ચિકનગુનિયાના કેસમાં પણ નોંધપાત્ર વૃદ્ધિ થઇ છે. કોર્પોરેશનના ચોપડે તો ચિકનગુનિયાનો એક જ કેસ નોંધાયો છે, પરંતુ વટવામાં ચિકનગુનિયાએ રીતસરનો આતંક ફેલાવી દીધો છે. વટવાની જય સોમનાથ સોસાયટીમાં ચિકનગુનિયાના પાંચ કેસ મળી આવ્યા છે. વટવામાં ચિકનગુનિયાના વધતા કેસથી સ્થાનિક રહેવાસીઓમાં ફફડાટ ફેલાઇ ગયો છે. આના પગલે હેલ્થ વિભાગના અધિકારીઓ પણ દોડતા થઇ ગયા છે.